钦定古今图书集成/明伦汇编/官常典/第721卷 > 姚洪
## 钦定古今图书集成/明伦汇编/官常典/第721卷 > 姚洪

按《五代史死事传》：洪本梁之小校也。自董璋为梁将，
洪尝事璋，后事唐为指挥使。长兴中，遣洪将千人戍
阆州。董璋反，遣人以书招洪，洪得璋书，辄投厕中。后
璋兵攻破阆州，执洪，璋曰：“‘尔为健儿，我遇汝厚，奈何
负我耶’？洪骂曰：‘老贼！尔昔为李七郎奴，得一脔残炙，
感恩不已。今天子用尔为节度使，何苦反耶？吾能为
国家死，不能从人奴以生’。”璋怒，然镬于前，令壮士十
人刲其肉而食，洪至死大骂。明宗闻之泣下，录其二
子而厚恤其家。